Ibu bapa pelajar UNIMAS disaran tidak terlalu bimbang
KUCHING: Menteri Pelancongan, Kesenian dan Kebudayaan, Datuk Abdul Karim
Rahman Hamzah menasihati ibu bapa pelajar di Universiti Malaysia Sarawak
(UNIMAS) untuk tidak terlalu bimbang dengan keadaan anak-anak mereka yang
belajar di Universiti itu. Menurut beliau, Unimas berada dalam keadaan selamat dan setelah berhubungan
dengan Naib Canselor Unimas berkenaan dua warga Unimas yang meninggal akibat
wabak Covid-19, beliau turut diberitahu untuk memaklumman kepada ibu bapa
pelajar Unimas yang lain supaya tidak risau. “Kita turut bersedih atas kehilangan pelajar ini, yang termuda
meninggal disebabkan Covid-19 di Malaysia dan berdasarkan maklumat, pelajar ini
adalah pelajar yang menetap di luar kampus. “Dan berdasarkan siasatan juga, beliau mendapat virus tersebut
daripada luar dan bukan dalam kampus Unimas,” kata Karim kepada pemberita
di Wisma Bapa Malaysia, semalam. Beliau menambah kedua-dua ibu bapa pelajar tersebut juga positif Covid-19
dan berada dalam keadaan yang stabil. “Ibu bapanya mungkin mendapat virus ini daripada rakan sekerja di
sebuah sekolah menengah di Kota Samarahan ini, yang juga positif Covid-19
daripada kluster gereja. “Pelajar yang berusia 23 tahun ini telah dihantar untuk rawatan agak
lewat dan berada dalam tahap yang terakhir serta mempunyai masalah kesihatan
iaitu tyroid. “Ini adalah satu kejadian yang malang, mungkin jika beliau mendapat
rawatan lebih awal ,beliau mungkin selamat. Akan tetapi ,ini juga adalah
suratan Tuhan,” kata Karim. Karim kemudiannya menasihatkan orang ramai yang terlibat dengan program
yang mempunyai kes positif Covid-19, untuk membuat pemeriksaan saringan. “Ia lebih baik supaya kita dapat berada dalam keadaan yang selamat.
Pemeriksaan adalah percuma dan pergilah untuk pemeriksaan,” katanya lagi. Pada 31 Mac lalu, seorang pensyarah Unimas meninggal akibat wabak Covid-19. Beliau turut dikatakan mendapat virus tersebut bukan dari dalam kampus
tetapi dari luar kampus Unimas. 
See author's posts
